อเบอร์ดีนเอยูเอ็มวูบ ลุ้นปีหน้าเลี้ยงชีพโต
บลจ.อเบอร์ดีนทำใจ เอยูเอ็มปีนี้วูบ 28% รอลุ้นปีหน้า ลุยกองทุนสำรองเลี้ยงชีพต่อเนื่อง เน้นลูกค้าบริษัทข้ามชาติ
14 ธ.ค. 2554

บลจ.อเบอร์ดีนทำใจ เอยูเอ็มปีนี้วูบ 28% รอลุ้นปีหน้า ลุยกองทุนสำรองเลี้ยงชีพต่อเนื่อง เน้นลูกค้าบริษัทข้ามชาติ
นายชัยเกษม วัฒนศิริพงษ์ หัวหน้าฝ่ายจัดจำหน่ายกองทุน บริษัทหลักทรัพย์จัดการกองทุน (บลจ.) อเบอร์ดีน กล่าวว่า สินทรัพย์สุทธิ (เอยูเอ็ม) สิ้นเดือน พ.ย. ลดเหลือประมาณ 2 หมื่นล้านบาท หรือลดลง 28% จากสิ้นปี 2553 ที่อยู่ที่ 2.8 หมื่นล้านบาท เนื่องจากลูกค้ากองทุนส่วนบุคคลยุบเลิกกองทุนหลังจากการควบรวมกิจการ และกองทุนอสังหาริมทรัพย์เพื่อนักลงทุนสถาบันที่ครบกำหนด
“แม้ว่าเอยูเอ็มจะลดลง แต่ไม่ได้กระทบกับรายได้ของบริษัท เพราะ 80% ของธุรกิจยังเป็นกองทุนรวมและยอมรับว่าธุรกิจกองทุนส่วนบุคคลในประเทศไทยทำได้ยาก” นายชัยเกษม กล่าว 
ทั้งนี้ ในปี 2555 จะเน้นขยายธุรกิจกองทุนสำรองเลี้ยงชีพแบบ Pooled Fund มากขึ้น หลังจากได้รับการตอบรับที่ดี โดยฐานลูกค้าส่วนใหญ่เป็นบริษัทข้ามชาติที่บุคลากรรู้เรื่องการลงทุนดี นอกจากนี้มีแผนจะออกกองทุน FIF ที่ลงทุนในภูมิภาคเอเชียและตลาดเกิดใหม่